Han var vellidt, sky og kendt for sine lyse krøller og høflige facon, da han voksede op i et pænt villakvarter i det vestlige Aarhus. Som 21-årige døde Victor Kristensen angiveligt i hellig krig på en irakisk militærbase ved Taji nord for Bagdad, hvor han var på selvmordsaktion for den militante islamistiske gruppe ISIL.

Hvordan den søde fodbolddreng blev radikaliseret i en grad, der endte med at koste ham og formentlig syv andre mennesker livet, søger Michael Jeppesen svaret på i DR2-programmet 'Jeppesen møder Grimhøj-moskéen', som sendes i aften.

Rejste til Egypten

Victor Kristensen mødte som stor dreng en gruppe jævnaldrende, som introducerede ham for islam og inviterede ham med i moskéen. Efter en lang rejse til Egypten var han forandret og religiøst indoktrinet, oplevede hans gamle kammerater. Han vendte dem, fodbolden og det vilde ungdomsliv ryggen for at dyrke sin nye tro.

Pludselig var han væk, og hans forældre tog forgæves rundt i Aarhus for at lede efter ham. I lang tid hørte de intet fra deres søn, før han i november sidste år ringede til sin mor fra Irak. Hun oplevede ifølge flere kilder opkaldet som en afsked.

http://mu.net.dr.dk/admin/programcard/get/?id=urn:dr:mu:programcard:5411718ca11f9d0e2ca1c8d0

Kort efter modtog hans far en sms fra et udenlandsk nummer. 'Din søn er død som martyr i Irak', stod der.

Grimhøj-moskéen er endnu en gang i søgelyset, fordi dens talsmænd har udtrykt deres støtte til Islamisk Stat, som kæmper for et kalifat i Irak. Tidligere har moskéens formand, Oussama El-Saadi, kaldt Victor Kristensen 'en helt'.

Mindst 100 danskere har ifølge PET deltaget i borgerkrigen i Syrien. Af dem har mindst 22 haft deres gang i Grimhøj-moskéen, oplyser Østjyllands Politi.